# Bekendtgørelse om gravearbejder i offentlige vejarealer og private fællesveje på landet samt i byer og bymæssige områder

I medfør af § 73, stk. 8, § 74, stk. 2, § 74 a, stk. 1-3, og § 76, stk. 5, i lov om offentlige veje m.v. (vejloven), jf. lovbekendtgørelse nr. 435 af 24. april 2024, og § 24 a, stk. 7, § 24 b, stk. 1-3, og § 67 i lov om private fællesveje (privatvejsloven), jf. lovbekendtgørelse nr. 1050 af 17. september 2024, fastsættes:

Kapitel 1

*Krav om gravetilladelse*

**§ 1.** Der skal foreligge en gravetilladelse, inden der graves i:

1. offentlige veje, jf. vejlovens § 73, stk. 1-4,
2. i private fællesveje på landet, for så vidt angår det i forordningen om gigabitinfrastruktur omhandlede VHC-net, eller
3. i private fællesveje i byer eller bymæssige områder, jf. privatvejslovens § 67, stk. 1.

*Stk. 2.* Bestemmelsen i stk. 1 finder ikke anvendelse på uopsættelige reparationsarbejder, omfattet af § 6.

*Stk. 3.* Bestemmelsen i stk. 1 finder ikke anvendelse på arbejder, der er omfattet af en anmeldelsesordning vedtaget af vejmyndigheden eller af en efteranmeldelsesordning, der er vedtaget af vejmyndigheden efter de hidtil gældende regler.

Kapitel 2

*Undtagelser til offentliggørelse af påtænkte gravearbejder og koordinering*

**§ 2.** Følgende gravearbejder er undtaget kravet om offentliggørelse som nævnt i art. 6 i forordningen om gigabitinfrastruktur:

1. Projekter omfattet af § 3, stk. 1, i lov om bygge- og anlægsprojekter samt driftsaktiviteter med væsentlige nationale forsvarsformål eller væsentlige civile beredskabsformål.
2. Arbejder omfattet af denne bekendtgørelses kapitel 5 om uopsættelige reparationsarbejder.
3. Arbejder omfattet af denne bekendtgørelses kapitel 6 om anmeldelsesordning.
4. Arbejder omfattet af en efteranmeldelsesordning fastsat af vejmyndigheden i henhold til hidtil gældende regler.

**§ 3.** Følgende gravearbejder er undtaget fra forpligtelsen til at koordinere med vejmyndigheden eller andre graveaktører, inden der ansøges om gravetilladelse som nævnt i vejlovens § 74, stk. 1:

1. Gravearbejder omfattet af § 3, stk. 1, i lov om bygge- og anlægsprojekter samt driftsaktiviteter med væsentlige nationale forsvarsformål eller væsentlige civile beredskabsformål.
2. Gravearbejder hvor koordinering medfører uinddrivelige ekstraomkostninger, herunder omkostninger som følge af yderligere forsinkelser, for den, der ejer eller kontrollerer fysisk infrastruktur, som oprindeligt har planlagt det pågældende anlægsarbejde, uden at dette berører muligheden for, at de berørte parter aftaler en fordeling af omkostningerne.
3. Arbejder omfattet af denne bekendtgørelses § 6 om uopsættelige reparationsarbejder.
4. Arbejder omfattet af denne bekendtgørelses § 7 om anmeldelsesordning.
5. Arbejder omfattet af en efteranmeldelsesordning fastsat af vejmyndigheden i henhold til hidtil gældende regler.
6. Vejmyndighedens arbejder inden for det offentlige vejareal og vedligeholdelsesarbejder på private fællesveje, når disse arbejder er max. 0,15 meter dybde.

Kapitel 3

*Gravetilladelsen*

**§ 4.** Vejmyndigheden kan lade tilladelser efter vejlovens § 73, stk. 1-4, og privatvejslovens §§ 67-69 være betinget af vilkår, jf. § vejlovens 76, herunder bod ved forsinkelse, jf. vejlovens § 76, stk. 2, nr. 5.

*Stk. 2.* Vejmyndigheden skal fastlægge boden på baggrund af vejens betydning for trafikafviklingen, og boden skal stå i et sagligt og rimeligt forhold til den gene, forsinkelsen af gravearbejdet påfører trafikken eller andre planlagte arbejder inden for vejens areal. Der kan også tages hensyn til gener for vejens naboer. Der betales bod pr. påbegyndt uge, hvor gravearbejdet er forsinket.

*Stk. 3.* Beregningsgrundlaget for boden skal fremgå af tilladelsen.

*Stk. 4.* Vilkår om bod kan ikke håndhæves i tilfælde, hvor forsinkelsen af gravearbejdet skyldes force majeure.

Kapitel 4

*Private fællesveje på landet*

**§ 5.** Bestemmelsen i privatvejslovens § 24 a, stk. 1, finder anvendelse på kabler og ledninger til brug for elektronisk kommunikation og elnettet samt tilbehør hertil.

Kapitel 5

*Uopsættelige reparationsarbejder*

**§ 6.** Ved uopsættelige reparationsarbejder forstås arbejder, som beror på et nedbrud af en ledning samt akutte arbejder på vej og vejudstyr.

*Stk. 2.* Før arbejdet igangsættes, skal graveaktøren sikre fotodokumentation af vejens tilstand.

*Stk. 3.* For uopsættelige reparationsarbejder på ledninger gælder standardvilkår for uopsættelige reparationsarbejder på ledninger i Standardvilkårene for ledningsgrave.

*Stk. 4.* Afmærkning af uopsættelige reparationsarbejder skal gennemføres i overensstemmelse med bestemmelserne i bekendtgørelse om afmærkning af vejarbejder, ved akutte trafikfarlige hændelser og ved reparation eller fjernelse af havarerede køretøjer. Afmærkningen skal oplyses i anmeldelsen, jf. stk. 6. § 5 i bekendtgørelse om afmærkning af vejarbejder, ved akutte trafikfarlige hændelser og ved reparation eller fjernelse af havarerede køretøjer finder ikke anvendelse.

*Stk. 5.* Graveaktøren skal anmelde arbejdet til vejmyndigheden snarest muligt, dog senest 1 arbejdsdag efter arbejdet er påbegyndt. Vejmyndigheden kan i forlængelse af anmeldelsen fastsætte vilkår som nævnt i vejlovens § 76 og privatvejslovens § 67, herunder om afmærkningen.

Kapitel 6

*Anmeldelsesordning*

**§ 7.** Vejmyndigheden kan indføre en anmeldelsesordning for gravearbejder. Vejmyndigheden fastsætter nærmere vilkår for anmeldelsesordningen.

*Stk. 2*. I de tilfælde, hvor vejmyndigheden indfører anmeldelsesordningen, skal den fremgå af vejmyndighedens hjemmeside, herunder med angivelse af de nærmere vilkår og begrænsninger for ordningen.

*Stk. 3.* Anmoder vedligeholdelsesforpligtede grundejere, der ved en fordeling efter privatvejslovens § 49 er eller vil kunne blive pålagt at afholde mindst 2/3 af de samlede udgifter til vejens vedligeholdelse, om det, skal vejmyndigheden fjerne den pågældende private fællesvej fra listen over det vejnet, der er omfattet af stk. 1 og 2.

Kapitel 7

*Ikrafttrædelse*

**§ 8.** Bekendtgørelsen træder i kraft den XX. maj 2026.

*Stk. 2.* Bekendtgørelse nr. 1626 af 12. december 2023 om gravearbejder i offentlige vejarealer og private fællesveje på landet samt i byer og bymæssige områder ophæves.

*Stk. 3.* Efteranmeldelsesordninger, der er fastsat i henhold til hidtil gældende regler, forbliver i kraft, indtil de ophæves eller afløses af regler fastsat med hjemmel i denne bekendtgørelse.